b'\n_START_ARTICLE_\nJarom\xc3\xadr Weinberger\n_START_PARAGRAPH_\nJarom\xc3\xadr Weinberger (8. tammikuuta 1896 Praha \xe2\x80\x93 8. elokuuta 1967 St. Petersburg, Florida) oli t\xc5\xa1ekkil\xc3\xa4issyntyinen, yhdysvaltalaistunut s\xc3\xa4velt\xc3\xa4j\xc3\xa4.\n_START_SECTION_\nEl\xc3\xa4m\xc3\xa4 ja ura Euroopassa\n_START_PARAGRAPH_\nWeinberger syntyi kaksossiskonsa Bo\xc5\xbeenan kanssa t\xc5\xa1ekkil\xc3\xa4iseen juutalaisperheeseen, vaikka h\xc3\xa4nen sukunimens\xc3\xa4 saksankielisyys johti usein v\xc3\xa4\xc3\xa4rink\xc3\xa4sityksiin. H\xc3\xa4n opiskeli V\xc3\xadt\xc4\x9bzslav Nov\xc3\xa1kin johdolla s\xc3\xa4vellyst\xc3\xa4 ja Karel Hoffmeisterin johdolla pianonsoittoa Prahan konservatoriossa. Valmistuttuaan Weinberger l\xc3\xa4hti Leipzigiin opiskellakseen Max Regerin johdolla, mutta t\xc3\xa4m\xc3\xa4 kuoli vain kuukausia my\xc3\xb6hemmin. _NEWLINE_Weinberger v\xc3\xa4lttyi asepalvelukselta ensimm\xc3\xa4isess\xc3\xa4 maailmansodassa. H\xc3\xa4n s\xc3\xa4velsi n\xc3\xa4ytt\xc3\xa4m\xc3\xb6musiikkia Prahassa esitett\xc3\xa4v\xc3\xa4ksi. Vuonna 1922 h\xc3\xa4n l\xc3\xa4hti ensimm\xc3\xa4isen kerran Yhdysvaltoihin opettaakseen s\xc3\xa4vellyst\xc3\xa4 Ithacassa, mutta ei ollut tyytyv\xc3\xa4inen el\xc3\xa4m\xc3\xa4\xc3\xa4ns\xc3\xa4 maassa, joten palasi vuoden kuluttua Eurooppaan. H\xc3\xa4n ty\xc3\xb6skenteli lyhyesti teatterissa Bratislavassa ja musiikkikoulussa Chebiss\xc3\xa4. T\xc3\xa4m\xc3\xa4n j\xc3\xa4lkeen h\xc3\xa4n kuitenkin p\xc3\xa4\xc3\xa4tti ryhty\xc3\xa4 vapaaksi s\xc3\xa4velt\xc3\xa4j\xc3\xa4ksi, jona h\xc3\xa4n aloitti yhteisty\xc3\xb6n libretisti Milo\xc5\xa1 Kare\xc5\xa1in kanssa. Lopputuloksena oli ooppera \xc5\xa0vanda dud\xc3\xa1k, jonka kantaesitys Prahassa otettiin huhtikuussa 1927 hyvin vastaan. Max Brodin saksaksi k\xc3\xa4\xc3\xa4nt\xc3\xa4m\xc3\xa4n\xc3\xa4 ooppera esitettiin ensimm\xc3\xa4ist\xc3\xa4 kertaa Breslaussa vuonna 1928. Teoksen saksankielinen nimi on Schwanda, der Dudelsackpfeifer, jolla teoksesta tuli menestys Lontoossa ja New Yorkissa saakka._NEWLINE_Weinberger saavutti suosiota my\xc3\xb6s teoksellaan V\xc3\xa1noce uruille ja suurelle orkesterille (1929). Seuraavan oopperan (Milovan\xc3\xbd hlas) kantaesityksen johti Hans Knappertsbusch M\xc3\xbcncheniss\xc3\xa4 vuonna 1931. Tammikuussa 1933 alettiin Berliiniss\xc3\xa4 esitt\xc3\xa4\xc3\xa4 operettia Fr\xc3\xbchlingsst\xc3\xbcrme, jonka esitt\xc3\xa4jist\xc3\xb6\xc3\xb6n kuuluivat Jarmila Novotn\xc3\xa1 ja Richard Tauber. Juuri t\xc3\xa4m\xc3\xa4n j\xc3\xa4lkeen kuitenkin perustettiin Natsi-Saksa, jossa teosta ei en\xc3\xa4\xc3\xa4 ollut luvallista esitt\xc3\xa4\xc3\xa4; s\xc3\xa4velt\xc3\xa4j\xc3\xa4n lis\xc3\xa4ksi my\xc3\xb6s muiden muassa libretisti Gustav Beer ja laulaja Richard Tauber olivat juutalaisia. T\xc5\xa1ekkoslovakiassa teos kuitenkin sai yh\xc3\xa4 esityksi\xc3\xa4, yhden jopa toisen maailmansodan j\xc3\xa4lkeen. Teos on sittemmin kadonnut. H\xc3\xa4n jatkoi operetin ja oopperan s\xc3\xa4velt\xc3\xa4mist\xc3\xa4 asuessaan It\xc3\xa4vallassa, kunnes It\xc3\xa4valta liitettiin Saksaan.\n_START_SECTION_\nVaiheet Yhdysvalloissa\n_START_PARAGRAPH_\nDemokratian aika p\xc3\xa4\xc3\xa4ttyi my\xc3\xb6s Weinbergerin alkuper\xc3\xa4isess\xc3\xa4 kotimaassa vuonna 1938, joten h\xc3\xa4n joutui muuttamaan vaimonsa kanssa itselleen ep\xc3\xa4mieluisaan Yhdysvaltoihin. Pariskunta oli saanut kutsun ja viisumin Yhdysvaltoihin ensimm\xc3\xa4isen oopperansa polkan ja fuugan balettiversiona esitt\xc3\xa4mist\xc3\xa4 varten. S\xc3\xa4velt\xc3\xa4j\xc3\xa4n viimeinen suuri menestys oli h\xc3\xa4nen Under the Spreading Chestnut Tree -melodiasta tekemiens\xc3\xa4 muunnelmien ja fuugan kantaesitys, jonka pitiv\xc3\xa4t John Barbirollin johtamat New Yorkin filharmonikot Carnegie Hallissa._NEWLINE_Weinberger sai vuonna 1948 vaimonsa kanssa Yhdysvaltain kansalaisuuden, mutta taloudellinen tilanne ei mahdollistanut maassa en\xc3\xa4\xc3\xa4 aiemman kaltaista menestyksek\xc3\xa4st\xc3\xa4 uraa. Weinberger sai my\xc3\xb6s tiet\xc3\xa4\xc3\xa4 \xc3\xa4itins\xc3\xa4 ja nelj\xc3\xa4 vuotta vanhemman Beda-siskonsa joutuneen natsien murhaamiksi. H\xc3\xa4n alkoi k\xc3\xa4rsi\xc3\xa4 masennuksesta, erist\xc3\xa4yty\xc3\xa4 ja lopetti sittemmin s\xc3\xa4velt\xc3\xa4misen. H\xc3\xa4n teki 71-vuotiaana itsemurhan ottamalla yliannostuksen l\xc3\xa4\xc3\xa4kkeit\xc3\xa4. Vaimo kuoli vuoden kuluttua 65-vuotiaana. Weinbergerin serkun poika oli aktiivinen muusikko Israelissa, ja pariskunta sai hautapaikan Kibbutz Gezerist\xc3\xa4 Tel Avivin ja Jerusalemin v\xc3\xa4list\xc3\xa4.'